Lykke Friis (V), 2010-05-20:
Også tak for forslaget her, for hermed kan vi jo, selv om natten efterhånden er lige så sort som olie, netop få mulighed for at diskutere udnyttelsen af vore olieressourcer i Nordsøen, og det er naturligvis nyttigt at diskutere den problemstilling.
Det er store ressourcer i undergrunden, vi taler om, og hvor effektive vi er til at indvinde vores olie, har stor samfundsøkonomisk betydning, ligesom det er vigtigt i forhold til at opretholde forsyningssikkerheden og mindske vores afhængighed af at importere olie.
Jeg er helt enig med forslagsstillerne i, at vi skal have mest muligt ud af de danske olie- og gasfelter til gavn for indtægterne til det danske samfund.
Det sagde jeg også på samrådet i Energiudvalget om spørgsmål J, K og L den 17. marts i år.
Derfor er jeg også glad for at konstatere, at der er bred enighed om, at vi skal have mest muligt ud af vores olie i Nordsøen.
Jeg mener, regeringen tilrettelægger politikken for efterforskning og indvinding af olie og gas, så der kan opnås en så høj og økonomisk rentabel indvinding som muligt fra de danske olie- og gasfelter – selvfølgelig med den største respekt for miljøet og sikkerheden på felterne i Nordsøen.
Vi har i dag rammer, der sikrer, at de private aktører kan tilrettelægge produktionen af olie og gas på en fornuftig og rentabel måde; det gør det attraktivt for selskaberne at investere i Nordsøen.
En øget indvinding af olie fra de eksisterende felter rummer så store økonomiske muligheder for selskaberne, at det i sig selv er tilstrækkeligt incitament til at udvikle og afprøve nye teknologier.
Mulighederne for at tjene penge på at øge indvindingen af olie er så store, at jeg ikke mener, der er behov for yderligere statslig støtte til aktiviteterne i Nordsøen.
Regeringen kan derfor heller ikke støtte beslutningsforslaget om at fastlægge et specifikt mål for indvindingen af olie.
Men når det så er sagt, er vi enige om målet, nemlig at få produceret mere fra de kendte oliefelter, og regeringen vil sikre, at rammerne for aktiviteten i Nordsøen hele tiden er i orden.
Det er en løbende proces, som regeringen hele tiden følger, senest med ændringen af rørledningsloven og analysearbejdet om en hensigtsmæssig import af naturgas.
Af beslutningsforslaget kan man få det indtryk, at regeringen slet ikke støtter forskning og udvikling med henblik på øget olieindvinding.
Det er altså ikke korrekt.
Højteknologifonden støtter to projekter med i alt 36 mio. kr., og EUDP støtter et projekt med 2,4 mio. kr.
Energistyrelsen har oplyst mig om, at de sammen med deres norske søsterstyrelse Oljedirektoratet i slutningen af denne måned vil puste nyt liv i et samarbejde om forskning i olieindvinding fra kalkfelter som de danske – et samarbejde, som tidligere har været meget nyttigt.
Regeringen går ikke ind for øremærkning af statslige skatte- og afgiftsindtægter, heller ikke når de stammer fra energisektoren.
Vi kan derfor heller ikke støtte det forslag om oprettelse af en oliefond, hvorfra der øremærkes penge fra Nordsøen til eksempelvis grøn energi, som er indeholdt i beslutningsforslaget.
Sammenfattende er jeg dog glad for at konstatere, at der er bred enighed om, at vi skal have mest muligt ud af de danske olie- og gasfelter til gavn for indtægterne til det danske samfund.
På den baggrund vil jeg gerne invitere bredt til at bakke op om, at vi sammen sikrer de bedst mulige rammer for olie- og gasindvindingen.
Man kan kalde det strategi, man kan kalde det rettidig omhu – uanset hvad man kalder det, vil jeg gerne invitere til bred opbakning bag rammerne for olie- og gasindvindingen.